ሲንጋፖር ከኢትዮጵያ ጋር በኢኮኖሚ መስኮች በጋራ ለመስራት ፍላጎት አላት -የሲንጋፖር ምክትል ጠቅላይ ሚኒስትር
ሲንጋፖር ከኢትዮጵያ ጋር በአዳዲስ የኢኮኖሚ የትብብር መስኮች በጋራ ለመስራት እንደምትፈልግ ምክትል ጠቅላይ ሚኒስትር ዲዮ ጂ ሂያን ገለጹ።በኢትዮጵያ ይፋዊ ጉብኝት ዛሬ የጀመሩት የሲንጋፖር ምክትል ጠቅላይ ሚኒስትር ዲዮ ጂ ሂያን ቀደም ብሎ ከጠቅላይ ሚኒስትር ኃይለማርያም ደሳለኝ ጋር ተነጋግረዋል።ሚስተር ዲዮ ጂ  ከምክትል ጠቅላይ ሚኒስትር አቶ ደመቀ መኮንን ጋር በኢትዮ – ሲንጋፖር የሁለትዮሽ ግንኙነት ዙሪያ ከተወያዩ በኋላ በጋራ ጋዜጣዊ መግለጫ ሰጥተዋል።ከዚህ ቀደም ሲንጋፖርና ኢትዮጵያ በትምህርት፣ በኢንፎርሜሽን ቴክኖሎጂ፣ በኢንዱስትሪ ልማትና በንግድ ዘርፎች ስምምነት አድርገው  ተግባራዊ ማድረግ መጀመራቸው ይታወቃል።ምክትል ጠቅላይ ሚኒስትር ዲዮ ግንኙነቱን ማሰደግ አስመልክቶ ሲገልጹ፤ “አሁንም በሌሎች አዳዲስ ጉዳዮች በጋራ የመስራት ፍላጎት አለን" ብለዋል።ኢትዮጵያና ሲንጋፖር የንግድና ኢንቨስትመንት ትስስራቸውን ለማጠናከር በ2008 ዓ.ም መስከረም ላይ በአዲስ አበባ በተካሄደው የኢትዮ – ሲንጋፖር የንግድ ጉባኤ በተካሄደበት ወቅት የተደራራቢ ቀረጥን ለማስቀረት ስምምነት መፈረማቸው ይታወሳል።"የሁለቱ አገሮች የኢኮኖሚ ትስስር እያደገ መጥቷል" ያሉት ሚስተር ዲዮ፤ ከአንድ ወር በኋላ የኢትዮጵያ አየር መንገድ ከአዲስ አበባ – ሲንጋፖር የሚጀመረው የቀጥታ በረራም ግንኙነቱን የበለጠ ለማጠናከር ትልቅ ሚና እንደሚኖረው ገልጸዋል።እንደምክትል ጠቅላይ ሚኒስትር ዲዮ፤ የአገራቷ የሁለትዮሽና ዓለምአቀፍ የትብብር አጀንዳዎች እየጨመሩ ይሄዳሉ፤''ከኢትዮጵያ ጋር በተለይም በቱሪዝም፣ በግብርና ማቀነባበሪያ፣ ኢንዱስትሪና ሰው ሃብት ልማት ላይ በስፋት እንሰራለን'' ብለዋል።ምክትል ጠቅላይ ሚኒስትር ደመቀ መኮንን በበኩላቸው እንደገለጹት፤ ኢትዮጵያ ከደቡብ ምስራቅ እስያ አገሮች ከሆኑት ማሌዥያ፣ ኢንዶኔዥያና ሲንጋፖር ጋር ያላት ግንኙነት እየተሻሻለ መጥቷል።በአካባቢው በሰለጠነ የሰው ሃይልና በከተሞች ዘመናዊነት በዓለም ቀዳሚ ከሆነችው ሲንጋፖር ጋር በንግድ፣ በቱሪዝምና ቴክኖሎጂ ዘርፎች ኢትዮጵያ ተባብራ ለመስራት እንደምትፈልግ አቶ ደመቀ አክለዋል ።የሲንጋፖር ባለሃብቶች በኢትዮጵያ የኢንቨስትመንት ተሳትፎ ዝቅተኛ ደረጃ ላይ የሚገኝ በመሆኑ በሁለቱም አገሮች መካከል ተሳትፎውን ለማሳደግ ፍላጎት አለ- (ኢዜአ) ።